
Önarckép

A munkám egy önarckép, amivel egyrészt, a nyugati művészettörténet klasszikus értelmében vett önarcképre, mint képtípusra reflektál, de nem tesz utalást konkrét művészettörténeti példára vagy korszakra. Mindemellett egy számomra személyes, és fontos kérdést próbál meg feldolgozni a kép, a kettős identitásom kérdését, mivel kínai szülők gyereke vagyok, de már Magyarországon születtem, és kötődöm az európai szemléletmódhoz, környezethez. Ezzel voltaképpen a két – teljesen különálló – kultúrát próbáltam valamilyen ponton összekapcsolni. A klasszikus önarckép alatt, azt a képtípust értem, amelyen a művész, festőként ábrázolja önmagát. Mint a régi nagymesterek önarcképeinél, mikor a festő a tükör előtt áll, a legszemélyesebb mivoltában jelenik meg, s erre a jelenlétre hívja fel a figyelmet, maga a művész szerepében szólal meg. Saját munkámnál is ezt a jelenlétet tartom fontosnak, mindezt segíti a képen az egyszerű kompozíció, színvilág és anyaghasználat. Ez az általános szemléletmódomhoz is hozzátartozik, és más munkámnál is tapasztalható.



